12 ફેબ્રુઅરી 1977ના શુભ દિને ગુજરાતી સાહિત્ય અકાદમીના મંડાણ થયાં. લગભગ ચાર દાયકાની સફર દરમ્યાન અનેક થીમેટિક કાર્યક્રમો દ્વારા ઘણાં કવિઓ, લેખકો, પત્રકારો અને નિબંધ લેખકોને માર્ગદર્શન અને વિચાર ભાથું પૂરું પાડવાનો તેનો હેતુ રહ્યો છે. 1979માં પહેલી પરિષદ ચં. ચી. મહેતાના અતિથિપદે લંડનમાં મળેલી. બીજી પરિષદ 1983 વેળા લેસ્ટરમાં મળી ત્યારે કવિ નર્મદની 125મી જન્મ જયંતી ઉજવાઈ રહી હતી. અકાદમીને આંગણે આવેલ મહેમાનોમાં રઘુવીર ચૌધરી અને મનુભાઈ પંચોળી ‘દર્શક’નો પણ સમાવેશ થાય છે. તળ ગુજરાતમાં તેમ જ ડાયાસ્પોરા સાહિત્ય જગતમાં ‘દર્શક’ તેમનાં સાહિત્ય, મુલાકાતો, પ્રવચનો, વિચારો દ્વારા હજુ આજે પણ પ્રસ્તુત હોવાને કારણે ‘દર્શક’ની જન્મ શતાબ્દી નિમિત્તે તેમને શબ્દાંજલિ આપવા એક ખાસ પરિષદનું આયોજન કરવામાં આવ્યું છે. આ નિમિત્તે મોકલેલ સંદેશમાં મનસુખભાઈ સલ્લાએ યોગ્ય જ લખ્યું, “દર્શક પાસે મનુષ્ય અને સમાજના પ્રશ્નોના વૈષ્વિક સંદર્ભ હતા જેને તેઓ ગહન અભ્યાસ અને અભિવ્યક્તિની કળાથી શબ્દરૂપ આપતા રહ્યા. દર્શકને સાચા સ્વરૂપમાં ઓળખવા એ આપણી જરૂરિયાત છે.”